**Dôvodová správa**

1. ***Všeobecná časť***

Poslanec a člen hnutia REPUBLIKA Ondrej Ďurica predkladá do Národnej rady Slovenskej republiky návrh zákona, ktorým sa mení a dopĺňa zákon č. 461/2003 Z. z.   
o sociálnom poistení, zákon č. 296/2020 Z. z. o 13. dôchodku a zákon č. 363/2011 Z. z.   
o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov.

**Slovenská republika čelí v dôsledku nezodpovednej hospodárskej a zahraničnej politiky rekordnej inflácii. Historickému zdražovaniu sú vystavené najmä najzraniteľnejšie skupiny ľudí, medzi ktoré môžeme jednoznačne zaradiť aj dôchodcov**, z ktorých minimálne 12 % žije na hranici chudoby. Podľa dostupných údajov mal na začiatku roka 2022 každý tretí senior starobný dôchodok pod hranicou chudoby.Práve dôchodcovia sú vzhľadom na ich nízke dôchodky aj najviac **ohrození energetickou chudobou, ktorá sa v nasledujúcich mesiacoch môže prehĺbiť do takej miery, že sa mnohí z nich dostanú do existenčných problémov,** hraničiacich s ohrozením ich života.   
Situácia je z pohľadu aktuálneho svetového ale aj domáceho vývoja alarmujúca   
a je potrebná okamžitá reakcia.

Ústava SR hovorí, že *"občania majú právo na primerané hmotné zabezpečenie v starobe...   
a každý, kto je v hmotnej núdzi, má právo na takú pomoc, ktorá je nevyhnutná na zabezpečenie základných životných podmienok".* V rámci spotrebného koša tvoria položky ako bývanie, energia a potraviny už teraz cez 50 % výdavkov, pričom prognózy predpokladajú ďalšie rapídne zvyšovanie cien týchto položiek. N**a odvrátenie hroziacej chudoby je nevyhnutná vyššia pomoc štátu**, bez ktorej dôchodcovia nebudú môcť viesť plnohodnotný a dôstojný život, aký si po celoživotnej práci právom zaslúžia.

Predkladateľ preto navrhuje:

* **mimoriadne a jednorázovo valorizovať dôchodky o 8 %** s účinnosťou   
  od 1. novembra 2022.
* **vyplatiť v novembri 2022 mimoriadny 14. dôchodok**, ktorého výška bude rovná 13. dôchodku.
* **zvýšiť limit nulovej spoluúčasti pri nákupe liekov** na poistencov, ktorých celkový príjem nie je vyšší ako 200 % priemernej mesačnej mzdy, teda zo súčasných cca 680 eura mesačne na cca 755 eura mesačne.

**Navrhované riešenia reflektujú tiež najpodstatnejšie požiadavky v rámci aktuálne prebiehajúcu petíciu Jednoty dôchodcov Slovenska s názvom „Aj seniori chcú dôstojne žiť.“**

1. ***Osobitná časť***



**Článok I**

Navrhuje sa mimoriadna valorizácia dôchodkov vyplácaných alebo priznaných   
od 1. novembra 2022, a to ako reakcia na mimoriadny medziročný rast spotrebiteľských cien za domácnosti dôchodcov vykázaný štatistickým úradom za prvý polrok kalendárneho roka 2022 vo výške 11,8 %.

Mimoriadna valorizácia predstavuje zvýšenie dôchodkov o 8 % od 1. novembra   
do 31. decembra 2022, pričom valorizácia dôchodkov podľa § 82 tým nie je dotknutá,   
teda dôchodky vyplácané k 1. januáru 2023 sa budú valorizovať o 11,8 % oproti dôchodkom vyplácaným pred ich zvýšením od novembra 2022.

**Článok II**

Zavádza sa 14. dôchodok ako následok mimoriadneho medziročného rastu spotrebiteľských cien za domácnosti dôchodcov v roku 2022. Nárok na 14. dôchodok majú všetci poberatelia dôchodku, ktorým vznikol nárok na 13. dôchodok vyplatený v júli 2022.

Jedná sa o systémové jednorazové opatrenie v roku 2022.

**Článok III**

Zvyšuje sa hranica celkového príjmu poistencov, ktorých limit spoluúčasti na úhrade liekov a zdravotníckych pomôcok predstavuje 0 %, a to zo súčasných cca 680 eura mesačne na cca 755 eura mesačne.

**Článok IV**

Navrhuje sa účinnosť zákona pätnástym dňom po jeho vyhlásení v Zbierke zákonov.